Der junkher flucht dem bauren
und saget zu dem lauren:
»ja, mein dreck auf dein maule!«
der bauer war nit faule,
meint, er bet, in aus gnaden
auf sein hochzeit zu laden,
Sprach: »junkher, gar vermeßen,
freilich müßt ir mit eßen;
euch ich nit außen laße.«
der junkher reit sein straße
und lacht, das er must hossen,
der ungereimten possen.
Drum wer nit wol gehöret,
ist sam halb taub und töret,
das man doch in den sachen
nit spotlich sol verlachen.
das alter, tut man sprechen,
kumet mit vil gebrechen
macht all kreft schwach und mate,
ieder bei im verstate.